b'\n_START_ARTICLE_\nStefano Domenicali\n_START_SECTION_\nKarriere\n_START_PARAGRAPH_\nHan begynte i Ferrari i 1991, umiddelbart etter han avsluttet studiene, og arbeidet i selskapets regnskapsavdeling. \xc3\x85ret etter gikk han til Scuderia Ferrari, hvor han fra 1992 til 1994 var han l\xc3\xb8psdirekt\xc3\xb8r p\xc3\xa5 Ferraris egen bane p\xc3\xa5 Mugello, hvor han hadde ansvaret for ombyggingen av banen. og ogs\xc3\xa5 fikk erfaring med MotoGP, DTM og andre internasjonale racingmesterskap. I 1995 ble han utnevnt til personalsjef i Ferraris sportsavdeling og \xc3\xa5ret etter fikk han i tillegg ansvaret for forholdet til sponsorene. I desember 1996 tiltr\xc3\xa5dte han som leder innen Scuderia Ferrari, en stilling han hadde til januar 2001, da han ble overflyttet til en ny stilling som logistikksjef. Etter bare kort tid i den jobben var han i 2002 tilbake i en sentral rolle, n\xc3\xa5 som F1-teamets sportsdirekt\xc3\xb8r. _NEWLINE_Den 12. november 2007 annonserte Ferrari at Stefano Domenicali skulle overta Jean Todts tidligere stilling som direkt\xc3\xb8r for Ferraris Formel 1-team, og dermed bli teamsjef for 2008-sesongen. Under hans ledelse vant Ferrari konstrukt\xc3\xb8rmesterskapet i 2008, f\xc3\xb8r de gjennomf\xc3\xb8rte en mindre konkurransedyktig 2009-sesong, hvor de bare vant et eneste l\xc3\xb8p. I 2010 vant Ferrari-teamet fem l\xc3\xb8p og ble nummer tre i konstrukt\xc3\xb8rmesterskapet, etter Red Bull Racing og McLaren. I 2011 oppn\xc3\xa5dde teamet en fjerdeplass i f\xc3\xb8rermesterskapet for Alonso, med Massa to plasser bak. I 2012 var Fernando Alonso sv\xc3\xa6rt n\xc3\xa6r ved \xc3\xa5 ta tittelen, til tross for en lite konkurransedyktig bil. Han og Ferrari tok tre l\xc3\xb8psseire og kom p\xc3\xa5 andreplass b\xc3\xa5de i f\xc3\xb8rer- og konstrukt\xc3\xb8rmesterskapet. Domenicali gikk av som teamsjef for Ferrari i april 2014.'